b'\n_START_ARTICLE_\nMilenijski kri\xc5\xbe\n_START_PARAGRAPH_\nMilenijski kri\xc5\xbe (makedonsko \xd0\x9c\xd0\xb8\xd0\xbb\xd0\xb5\xd0\xbd\xd0\xb8\xd1\x83\xd0\xbc\xd1\x81\xd0\xba\xd0\xb8 \xd0\xba\xd1\x80\xd1\x81\xd1\x82, Mileniumski krst) je 66 metrov visok kri\xc5\xbe, ki stoji na vrhu hriba Vodno v Severni Makedoniji, 15 kilometrov iz Skopja. Je eden od najve\xc4\x8djih kri\xc5\xbeev na svetu. Postavljen je bil leta 2002 kot spomenik dvatiso\xc4\x8dletni prisotnosti kr\xc5\xa1\xc4\x8danstva v Makedoniji in svetopisemskim odlomkom, ki opisujejo dejavnost svetega Pavla v tej pokrajini. Kri\xc5\xbe je s svojo velikostjo in izrazito lego postal eden najvpadljivej\xc5\xa1ih simbolov Skopja, kot tudi priljubljena turisti\xc4\x8dna destinacija, ki ponuja najbolj\xc5\xa1i razgled na mesto.\n_START_SECTION_\nOpis\n_START_PARAGRAPH_\nSpomenik ima skeletno zasnovo, podobno kot Eifflov stolp, in obi\xc4\x8dajno obliko kr\xc5\xa1\xc4\x8danskega kri\xc5\xbea brez dodatkov ali drugih elementov. Stoji na platformi iz dvanajstih stebrov, ki simbolizirajo apostole. Skozenj poteka dvigalo za razgled na mesto. Kri\xc5\xbe stoji na 1066 metrov visokem hribu Vodno na ju\xc5\xbenem obrobju Skopja. Viden je iz skoraj vsakega mestnega predela in je pono\xc4\x8di osvetljen.\n_START_SECTION_\nPostavitev\n_START_PARAGRAPH_\nPo razpadu Jugoslavije in razglasitvi neodvisnosti republike Makedonije so razli\xc4\x8dne narodne in verske skupine sku\xc5\xa1ala vsaka na svoj na\xc4\x8din zaznamovati urbano krajino glavnega mesta Skopja. Tekmovalnost se je \xc5\xa1e zaostrila po medetni\xc4\x8dnih spopadih z albansko manj\xc5\xa1ino, ki so izbruhnili leta 2001. Zamisel izgradnje Milenijskega kri\xc5\xbea je v predvolilni kampanji leta 2002 predstavil tedanji predsednik vlade Ljub\xc4\x8do Georgievski s stranko VMRO-DPMNE._NEWLINE_Kri\xc5\xbe je bil postavljen na javnem zemlji\xc5\xa1\xc4\x8du na vrhu hriba Vodno, \xc5\xbee od otomanskih \xc4\x8dasov znanem kot Krstovar ("mesto kri\xc5\xbea") po manj\xc5\xa1em kri\xc5\xbeu, ki je tu stal v preteklosti. Gradnjo so financirale Makedonska pravoslavna cerkev, makedonska vlada in donacije Makedoncev z vsega sveta. Avgusta 2002 se je na posvetitvi kri\xc5\xbea zbralo okoli 70 000 ljudi._NEWLINE_8. septembra 2008 je bilo v kri\xc5\xbeu name\xc5\xa1\xc4\x8deno dvigalo. Leta 2009 se je poleg njega odprla restavracija in trgovina s spominki. Leta 2011 je za\xc4\x8dela obratovati \xc5\xbei\xc4\x8dnica do kri\xc5\xbea. \xc5\xbdi\xc4\x8dnica, ki jo je izdelalo podjetje Doppelmayr, je dolga 1750 metrov in pripelje na vrh v 6\xe2\x80\x938 minutah.\n_START_SECTION_\nMnenja javnosti in kontroverznost\n_START_PARAGRAPH_\nZa makedonske nacionaliste vseh politi\xc4\x8dnih pripadnosti je Milenijski kri\xc5\xbe pomemben politi\xc4\x8dni in narodni simbol. Po medetni\xc4\x8dnih spopadih leta 2001 je kri\xc5\xbe predstavljal posredno sporo\xc4\x8dilo vlade VMRO-DPMNE, "komu mesto pripada". Postavitev kri\xc5\xbea je bila izrazito dejanje desekularizacije s strani tedanje vlade, saj se je ta ne le postavila v vlogo spodbujevalca vere, temve\xc4\x8d tudi postavila verski simbol na pomemben javni prostor.  _NEWLINE_Nemakedonske skupnosti in nekatere nevladne organizacije kri\xc5\xbe dojemajo kot izzivanje napetosti med etni\xc4\x8dnimi skupnostmi v dr\xc5\xbeavi in kot oviro njihovemu sobivanju. Albanci in drugi muslimani njegovo postavitev ve\xc4\x8dinoma obsojajo kot uperjeno proti svojim skupnostim. Postavitev kri\xc5\xbea je poglobila razprtije med pripadniki razli\xc4\x8dnih ver v Severni Makedoniji.'